ยืนยันการรับประทานยาแอสไพริน ไม่สามารถช่วยรักษาโรคโควิด-19 ให้หายได้
ศูนย์ต่อต้านข่าวปลอม เผยแพร่ข้อมูลกรณีมีการแชร์ข้อความผ่านโซเชียลมีเดียประเด็นเรื่อง ยาแอสไพริน ช่วยรักษาโควิด-19 ให้หายได้ ศูนย์ต่อต้านข่าวปลอมจึงตรวจสอบข้อเท็จจริงจากสถาบันประสาทวิทยา กรมการแพทย์ กระทรวงสาธารณสุข พบว่าเป็นข้อมูลเท็จ ชี้แจงว่า การรักษาโรคโควิด-19 ปัจจุบันให้การรักษาตามแนวทางของ ศบค. เป็นหลัก ส่วนการรักษาภาวะแทรกซ้อนของโรคต้องอยู่ในดุลยพินิจของแพทย์ผู้ให้การรักษาเท่านั้น จึงไม่ควรซื้อยาแอสไพรินมารับประทานเองตามที่มีการส่งต่อข้อมูลที่ไม่ตรงตามความเป็นจริง โดยยาแอสไพริน มีฤทธิ์เป็นยาต้านการเกาะกลุ่มกันของเกล็ดเลือด ใช้ในการป้องกันการกลับมาเป็นซ้ำในโรคกลุ่มที่เป็นหลอดเลือดอุดตัน ไม่ว่าจะเป็นเส้นเลือดอุดตันในสมอง หลอดเลือดหัวใจ หรือแม้แต่หลอดเลือดส่วนปลาย คุณสมบัติการป้องกันการเกาะกลุ่มกันของเกล็ดเลือดนี้จะช่วยป้องกันการเกิดลิ่มเลือดและอุดตันภายในหลอดเลือดได้ แต่มีผลข้างเคียงหรืออาการไม่พึงประสงค์จากการใช้ยาดังกล่าว เช่น ทำให้เกิดความเสี่ยงต่อการมีเลือดออกในส่วนต่างๆ ของร่างกายทั้งในสภาวะปกติ หรือเวลาที่มีแผลที่เกิดขึ้นจากอุบัติเหตุหรือแผลอันเนื่องมาจากการผ่าตัด การทำหัตถการต่างๆ ดังนั้น การรับประทานยาดังกล่าวโดยไม่มีข้อบ่งชี้ชัดเจน อาจจะทำให้เกิดเลือดออกผิดปกติ จนอันตรายถึงแก่ชีวิตได้ประชาชนไม่ควรหลงเชื่อและสามารถติดตามข้อมูลข่าวสาร จากสถาบันประสาทวิทยา กรมการแพทย์ กระทรวงสาธารณสุข ได้ที่เว็บไซต์ www.pni.go.th หรือโทร 0 2306 9899